《烛影摇红 元宵灯宴》
清代·阮恩滦

明月随人，碧空一色烟峦照。凤城火树璨银花，争向云阶耀。

疑似红梅放了。只须臾、暖烘林表。霞觞泛艳，冰盏烧脂，楼台低峭。

彩射千层，此时倍觉春容好。南油西漆爱辉煌，罗绮纷环绕。

最是妆成闹扫。说虬签、休来报晓。今宵不禁，更买来宵，金钱多少。

作者简介：江苏仪徵人，字湄川。阮元孙女，杭州诸生沈霖元室。善书画，嗜琴，人呼琴女。有《慈晖馆诗钞》。